Работата по постигането на оперативна съвместимост на информационните системи напредва приоритетно вследствие на заключенията на Съвета от юни 2017 г. относно оперативната съвместимост и заключенията на Европейския съвет от юни 2017 г. През юли 2017 г. Комисията публикува оценка на въздействието от етапа на създаване. Понастоящем тече широка обществена консултация, която ще продължи до средата на октомври 2017 г. На тази основа Комисията ще представи законодателно предложение във възможно най-кратък срок.

Борбата с радикализацията също продължава да бъде приоритет. Комисията ускорява работата си в тази област, по-специално чрез експертната група на високо равнище по въпросите на радикализацията. Групата ще представи междинните си констатации преди края на 2017 г. Що се отнася до предотвратяването на радикализацията онлайн, високопоставени служители от интернет форума на ЕС ще направят през септември 2017 г. преглед на изпълнението на плана за действие, приет през юли 2017 г., за да подготвят третия интернет форум на ЕС през декември 2017 г. Освен това Комисията ще работи в тясно сътрудничество с новосъздадения глобален интернет форум за борба с тероризма, който допълва усилията, предприемани по линия на интернет форума на ЕС.

В работата си по изготвянето на европейски действия в отговор на финансирането на тероризма Комисията изпълнява действията, посочени в плана за действие от 2 февруари 2016 г. Това включва анализа на мерки за подобряване на достъпа до централните регистри на банковите сметки и за ограничаване на плащанията в брой . Друг ключов аспект на тази работа е извършването на оценка на евентуална европейска система за проследяване на операции, свързани с тероризма, която би могла да допълни действащото споразумение между ЕС и САЩ относно програмата за проследяване на финансирането на тероризма (ППФТ) , като проследява операции, които не попадат в обхвата на посоченото споразумение. В третия доклад за напредъка по създаването на ефективен и истински Съюз на сигурност от декември 2016 г. Комисията представи първоначален анализ на евентуалното създаване на европейска система за проследяване на финансирането на тероризма и обяви, че ще продължи своята оценка. Публикуваната на 27 юни 2017 г. наднационална оценка на Комисията на рисковете, свързани с финансирането на тероризма , потвърди, че терористите и престъпниците се опитват да използват финансовия сектор за своите дейности, например чрез измами, за които използват потребителски кредити и заеми в нисък размер. Звената за финансово разузнаване (ЗФР) имат централна роля за преодоляване на предизвикателствата, свързани с изпирането на пари и финансирането на тероризма. Те отговарят за получаването и анализирането на информацията и разпространяват резултатите от своя анализ до компетентните органи. Въпреки това, както се посочва в доклад от декември 2016 г. , съществуват значителни разлики в статута, правомощията за достъп, обмена и използването на информация, организацията и нивото на самостоятелност на ЗФР, които могат да се отразят отрицателно на способността им да си сътрудничат помежду си и с други съответни органи. В работния документ на службите на Комисията от юни 2017 г. относно подобряването на сътрудничеството между звената за финансово разузнаване са набелязани както регулаторни, така и нерегулаторни мерки, които биха помогнали за преодоляване на установените трудности. Комисията ще направи допълнителна оценка на тези мерки, като проведе обсъждания с експерти от националните ЗФР, правоприлагащите органи и съдебните органи. Тя ще представи констатациите си в някой от следващите доклади за напредъка по отношение на Съюза на сигурност.

Необходимо е да продължи работата по ограничаване на достъпа до опасни вещества, които терористичните мрежи могат да използват като взривни вещества. Взривните вещества, произведени в домашни условия, са най-често срещаният вид взривни вещества, използвани в неотдавнашните нападения, по-специално триацетон трипероксид . Както бе обявено в неотдавнашния доклад относно прилагането на Регламента относно прекурсорите на взривни вещества , Комисията е в процес на проучване на евентуални допълнителни и засилени мерки, за да се попречи на терористите да се снабдяват с взривни вещества.

С оглед на засилването на защитата на лесните мишени новосъздадената група за политиката на ЕС за защита на лесните мишени ще проведе първото си заседание на 18 и 19 септември 2017 г., подпомогната от две подгрупи, съставени от практикуващи специалисти и стопански субекти, сред които има и частни заинтересовани страни. В рамките на групата на практикуващите специалисти беше създадена мрежа за защита на лесните мишени, изложени на висок риск, чиято първа среща ще се проведе от 24 до 26 октомври 2017 г. в Испания.

Както беше обявено през януари 2017 г. , Комисията е в процес на разработването на насоки за това как националните закони за съхраняването на данни могат да бъдат съставени в съответствие с решенията на Съда на Европейския съюз.

III. ИЗПЪЛНЕНИЕ НА ДРУГИ ПРИОРИТЕТНИ ДОСИЕТА В ОБЛАСТТА НА СИГУРНОСТТА

1. Законодателни инициативи

Продължава работата по законодателните предложения на Комисията , насочени към укрепването на Шенгенската информационна система (ШИС). Последното обсъждане на равнище работна група в Съвета се проведе на 26 юли 2017 г. и естонското председателство на Съвета си е поставило за цел да постигне мандат за преговори до октомври 2017 г. В Европейския парламент докладчиците представиха своя проектодоклад през юни 2017 г. и се очаква комисията по граждански свободи, правосъдие и вътрешни работи (LIBE) да гласува мандата за преговори на 11-12 октомври 2017 г. Комисията призовава съзаконодателите да постигнат споразумение по тези важни предложения преди края на 2017 г. като част от програмата за оперативна съвместимост, определена в седмия доклад за напредъка по създаването на ефективен и истински Съюз на сигурност .

2. Незаконодателни инициативи

В областта на сигурността на транспорта и с цел допълване на работата, извършвана съвместно с държавите членки на равнище ЕС за повишаване на сигурността на гражданското въздухоплаване, Комисията започна работа по оценяването на риска и за други начини на транспорт, за да установи пропуските и набележи възможните мерки за смекчаване на установените рискове. На среща, проведена на 15 юни 2017 г., службите на Комисията обсъдиха с държавите членки заплахите за железопътния транспорт и начини за засилване на сътрудничеството, което ще допринесе за справянето с тази заплаха. Следващото заседание ще се състои през октомври 2017 г.

В контекста на борбата с киберпрестъпността първата годишнина на инициативата No More Ransom („Стоп на изнудването“) на 25 юли 2017 г. беше отбелязана чрез включването в нея на нови партньори, инструменти и езици . No More Ransom, която стартира през 2016 г., представлява публично-частна инициатива за борба със софтуерите за изнудване, подкрепяна от Европол. Тя съдейства на жертвите на софтуери за изнудване, като им предоставя на разположение на своя портал над 50 различни декриптиращи инструмента, понастоящем на 26 различни езика. От стартирането на инициативата досега са били извършени повече от 28 000 успешни декриптирания, което е лишило киберпрестъпниците приходи в размер на около 8 милиона евро под формата на откуп. Инициативата предлага новаторски модел на сътрудничество, при който се използва ефективно и конкретно публично-частно пратньорство за борба с киберпрестъпността. Инициативата се разрасна и понастоящем в нея участват повече от 100 партньори, включително седем асоциирани и 98 подпомагащи партньори (34 правоприлагащи агенции и 64 организации от частния и публичния сектор).

След месеци на подготовка и координация на международно равнище успешно бяха свалени два от най-големите престъпни пазари от даркнет — AlphaBay и Hansa . Очаква се в резултат на това да бъдат предприети стотици нови разследвания в Европа. При две мащабни полицейски операции, ръководени от американското Федерално бюро за разследвания, американската Агенция за контрол върху разпространението на наркотици и нидерландската национална полиция с подкрепата на Европол, беше блокирана инфраструктура на сивата престъпна икономика, която се е занимавала с търговията на над 350 000 незаконни стоки, сред които наркотици, огнестрелни оръжия и зловреден софтуер за извършването на киберпрестъпления. Съгласуваните полицейски акции в ЕС и САЩ са сред най-професионалните операции в борбата с престъпните дейности онлайн.

3. Външно измерение

На 26 юли 2017 г. Съдът на Европейския съюз даде становището си относно съвместимостта на споразумението между ЕС и Канада относно предаването и обработката на резервационни данни на пътниците (PNR данни) с Договорите . Според становището на Съда, което е в отговор на искане на Европейския парламент, предвиденото споразумение не може да бъде сключено в сегашния си вид, тъй като някои от разпоредбите му са несъвместими с основните права, признати от ЕС, по-специално правото на защита на личните данни и правото на зачитане на личния живот. Въпреки че според Съда предаването на PNR данни от ЕС на Канада и намесата в основните права, която съставлява това предаване, са обосновани, за да се гарантира общественият ред в контекста на борбата с терористичните престъпления и тежките международни престъпления, той отбеляза, че няколко от разпоредбите на предвиденото споразумение не се ограничават до строго необходимото и не предвиждат ясни и достатъчно точни правила.

Като се има предвид, че използването на PNR данни е важен инструмент в борбата с тероризма и тежките международни престъпления, Комисията ще предприеме необходимите действия, за да може предаването на PNR данни да продължи при пълното зачитане на основните права в съответствие със становището на Съда. Понастоящем Комисията приключва своя анализ на становището на Съда и скоро ще поиска от Съвета мандат за започването на преговори с Канада с цел преразглеждане на съществуващото споразумение, така че то да бъде бързо приведено в съответствие с изискванията, изложени в становището на Съда.

V. ЗАКЛЮЧЕНИЕ

Настоящият доклад представя постигнатия през последната година напредък в създаването на Съюз на сигурност. Той показва как са изпълнени всички свързани със сигурността приоритети, набелязани в речта за състоянието на Съюза през 2016 г. и в работната програма на Комисията за 2017 г. Работата по изпълнението предоставя основата за по-нататъшни съвместни действия с Европейския парламент и Съвета през предстоящата година за преодоляване на настоящите заплахи и предизвикателства пред сигурността и в съответствие с приоритетите, които ще бъдат определени в речта за състоянието на Съюза през 2017 г.

Следващият доклад за напредъка по създаването на Съюз на сигурност ще бъде представен през октомври 2017 г.